কলকাতার নগরপাল রাজীব কুমারের অপসারণ চেয়ে মামলা করার আবেদন হল কলকাতা হাইকোর্টে। সিবিআই-কে সাহায্য করার আশ্বাস দিয়েও তাদের হেনস্থা করে নিজের পদের অপব্যবহার করেছেন রাজীব, তাই তাঁকে অপসারণ করা হোক— সোমবার এই আবেদন করা হয় হাইকোর্টের কাছে।
জরুরি ভিত্তিতে জনস্বার্থ মামলা শোনার জন্য আবেদন করেন দুই সমাজকর্মী। কিন্তু, জরুরি ভিত্তিতে শুনানির আর্জি কেন? প্রশ্ন করেন প্রধান বিচারপতি বিশ্বনাথ সমাদ্দার। মামলা করে আসার নির্দেশ দেন।
এ দিকে, কলকাতা হাইকোর্টের বিচারপতি শিবকান্ত প্রসাদ মামলা শুনবেন মঙ্গলবার। সোমবার রাজ্যের অ্যাডভোকেট জেনারেল কিশোর দত্ত বিচারপতি শিবকান্ত প্রসাদের এজলাসে বলেন, হাইকোর্ট ১৩ ফেব্রুয়ারি পর্যন্ত স্থগিতাদেশ দেওয়া সত্ত্বেও রবিবার সিবিআই রাজীব কুমারের বাড়িতে যায়। কিন্তু সিবিআই-এর তরফে অতিরিক্ত সলিসিটর জেনারেল কৌশিক চন্দ্র এর বিরোধিতা করেন। তিনি বলেন, রাজীব কুমারকে নোটিশ পাঠানোর সঙ্গে ওই মামলার কোনও যোগ নেই। কোর্ট সোমবার রাজ্যের মামলাটি শুনতে চায়নি। মঙ্গলবার শুনানি হাইকোর্টে।
 রাজ্য সরকার আবেদন জানিয়েছিল, যাতে সিবিআই আপাতত কোনও পদক্ষেপ না নেয়। কিন্তু বিচারপতি শিবকান্ত প্রসাদ রাজ্যের ওই আর্জি মেনে নেননি।